Potrivit agențiilor de presă iraniene, elicopterul care îl transporta pe președintele iranian era într-un convoi de alte trei elicoptere .
Unul dintre elicopterele din convoi, care îl transportau pe președintele iranian Ebrahim Raissi, s-a prăbușit, a anunțat Reuters, potrivit televiziunii iraniene. Deocamdată nu s-a precizat dacă președintele iranian se afla la bordul acestui elicopter sau al altuia.
Potrivit agenției Tasnim, accidentul a avut loc deasupra Azerbaidjanului iranian, o regiune din nord-vestul Iranului.
Potrivit agenției de presă a Republicii Islamice, IRNA, accidentul s-a produs în timp ce elicopterul ateriza în condiții îngreunate de vreme și ceață. IRNA relatează că președintele Raissi a fost însoțit în elicopter de ministrul iranian de externe Hossein Amir Abdollahian și de guvernatorul regiunii iraniene din Azerbaidjanul de Est. Președintele mergea acolo pentru a inaugura un baraj.
Niciuna dintre aceste informații nu a fost încă confirmată oficial.
Radu Tudor: "Dacă se confirmă acest accident aviatic este foarte grav"
"Cert este că se confirmă în mod oficial faptul că există un incident aviatic cu aparatul de zbor la bordul căruia se aflau atât președintele iranian Raisi, cât și ministrul de externe al Iranului.
Informația deja este confirmată din mai multe surse, atât occidentale, cât și orientale. În momentul în care vor ajunge la fața locului cei care sunt considerați salvatori, cei care intervin în situațiile de urgență, vom putea avea mai multe informații. Până atunci, sunt elemente contradictorii legate de prăbușirea elicopterului sau aterizarea forțată a elicopterului. Mai mult decât atât, nu știm exact dacă există victime, dacă toți cei aflați la bord sunt supraviețuitori. Dacă președintele Iranului este rănit în urma acestui incident aviatic este foarte grav. Iranul este o teocrație, o dictatură islamică.
Informațiile nu circulă liber, așa cum ne-am așteptat Noi nu putem să verificăm, nu putem să obținem informații din spațiul iranian, așa cum se întâmplă în mediul occidental, drept pentru care, de aceea, avem parte de mai multe elemente contradictorii.
Suntem la mâna autorităților de la Teheran, care vor transmite sau nu. Presa nu este liberă acolo, în Iran. Pe măsură ce informații le vor apărea în alte televiziuni orientale, vom putea transmite și noi telespectatorilor noștri, ce s-a întâmplat de fapt acolo. Cert este că în Iran au avut loc mai multe incidente în ultimii ani, unele puse pe seama opoziției interne din ce în ce mai puternice față de regimul teocratic, dictatorial, islamist, altele puse pe seama unor lovituri pe care regimul de la Tehran le-a primit din partea unor altor state, având în vedere implicarea masivă a regimului de la Teheran pentru sprijinirea terorismului și pentru sprijinirea războaielor de invazie ale altor state precum Rusia", a spus Radu Tudor, analist militar şi realizator Antena 3 CNN.
Bogdan Chireac, analist politic: "Este extrem de rău pentru pacea din Orientul Mijlociu, dacă este implicat preşedintele Iranului"
Dacă în elicopter s-a aflat președintele Iranului, este un lucru extrem de rău pentru pacea din Orientul Mijlociu. Indiferent ce ar fi fost, poate este un pur și simplu un accident nefericit, un accident aviatic nefericit, cum se întâmplă atâtea, se va da vina pe Israel și pe Occident.
Situația în regiune este de așa natură încât orice s-ar întâmpla acum regimului de la Teheran, repet, să fie pur și simplu un accident, lucrul ăsta va răscoli întreg Orientul Mijlociu. Deci trebuie să aflăm dacă la bord este președintele Iranului. Este un lucru extrem de rău. Dacă este un accident de elicopter nefericit, e rău că au murit oameni. Dar dacă președintele se afla la bord, atunci vom avea desfășurări incredibile pe fronturile din Orientul Mijlociu, că sunt mai multe fronturi care mocnesc acolo", a spus la Antena 3 CNN, Bogdan Chireac, analist politic.